Foto's: Akademia vier 10de verjaarsdag | Maroela Media
Foto's: Akademia vier 10de verjaarsdag
Marthinus Visser, besturende direkteur van Akademia, het die koek ter viering van Akademia se verjaarsdag gesny. (Foto: Christa Steyn-Bezuidenhout)
Akademia, die Afrikaanse private hoëronderwysinstelling, het op 3 Maart amptelik sy tiende bestaansjaar gevier.
Dié mylpaal is Donderdag deur personeel, studente en ander gaste by [email protected], voorheen die bekende Leriba Lodge, in Pretoria gevier met koek, aktiwiteite en 'n vertoning deur Riaan Benadé.
Sedert 2010 word daar aan die droom om 'n wêreldklas-universiteit te bou wat hoop skep vir die Afrikaanse gemeenskap en nageslagte lewe gegee.
Marthinus Visser, besturende direkteur van Akademia, sê hulle droom vir die toekoms bou voort op die afgelope 10 jaar se doelwitte.
"As 'n mens praat oor hoe die droom lyk, kan jy maklik die fout maak om net oor die fisieke goed soos infrastruktuur, personeel en studente, te praat. Die groot droom bly steeds om dit wat ons visie is, te verwesenlik. Dit is om die denke sowel as die harte te vorm vir 'n betekenisvolle lewe. Hoe meer ons dit regkry, hoe meer word die droom verwesenlik," sê Visser.
Op die vraag of hy tevrede is met Akademia se groei, antwoord Visser: "Dit is 'n moeilike vraag. Aan die een kant sou ek bly gewees het as ons meer kwalifikasies kon aanbied. Maar dit gesê, is daar ook 'n ding soos om te vinnig te groei."
Volgens Visser stel vinnige groei hoë eise aan die instelling, asook aan die vestiging van 'n gesonde kultuur en studentelewe.
"As 'n mens terugkyk, dan dink ek ons groei teen die regte pas. 'n Mens moenie voel dat jy al meer moes vermag het nie, want jy weet nie watter uitdagings daarmee sou saamkom nie," sê hy.
Visser hoop dat Akademia in die volgende 10 jaar maklik meer kwalifikasies geakkrediteer kry. Hy meen dat Akademia nou gereed is om uit te brei.
As Afrikaanse private hoëronderwysinstelling beywer Akademia hom vir moedertaalonderrig. Visser sê hy betwyfel nie dat dié instelling se studente slaggereed is vir die werkplek nie.
"Ek het twyfel sterk of die feit dat Akademia se studente in Afrikaans studeer, hulle gaan terughou of beperk om suksesvol in 'n Engelse wêreld te wees. Trouens, ek dink omdat hulle in hulle moedertaal studeer, is die diepte van hulle akademiese ontwikkeling beter," sê hy.
Die instelling beplan om deur die loop van die jaar tien groot momente, ter viering van Akademia se verjaarsdag, van stapel te stuur. Een hiervan is die publisering van 'n gedenkboek, geskryf deur Ilze Nieuwoudt, met staaltjies en gebeure oor Akademia oor die jare. 'n Rusbankgesprekreeks met tien episodes, Akademia-pioniers vertel, word ook bekendgestel. Die radioaanbieder Esmarie Yssel is die aanbieder van dié reeks. Kobus Wiese verpak 'n spesiale Akademia-koffiebrandstel, en 'n spesiale wyn word vir die instelling verpak. Die koffie en wyn sal later vanjaar by die aanlyn Akademia-winkel te koop wees.
Akademia, die Afrikaanse private hoëronderwysinstelling, het op 3 Maart amptelik sy tiende bestaansjaar gevier.(Foto: Christa Steyn-Bezuidenhout)
Die verjaarsdagkoek waarmee Akademia se tiende bestaansjaar gevier is. (Foto: Christa Steyn-Bezuidenhout)
Lede van Akademia se studenteraad. (Foto: Christa Steyn-Bezuidenhout)
Akademia se tiende verjaarsdag is met allerlei aktiwiteite gevier. (Foto: Christa Steyn-Bezuidenhout)